kalixlouiis/myanmar-wikipedia-corpus huggingface dataset:
Ph.D.တက်နေစဉ်တွင် EmacsText အဲ့ဒီတာ၏UNIXပေါ်တွင် အလုပ်လုပ်သော ပဋ္ဌမဦးဆုံး ဗားရှင်းကို တီထွင်ခဲ့၏။
တဖန် Sun Microsystemsတွင် အလုပ်မဝင်ခင်မှာပင် Multi Processorsသုံး UNIX ကို တီထွင်နိုင်ခဲ့ပြီး၊ ကွန်ပိုင်လာများနှင့်မေးလ်အင်ဂျင် (MTA) အချို့ကို တီထွင်ခဲ့၏။
1984ခုနှစ်တွင် Sun Microsystemsတွင် အလုပ်ဝင်ခဲ့၏။
1990ခုနှစ် နှစ်ဦးပိုင်းတွင်Object Oriented Programming ဘာသာရပ်Javaကို တီထွင်ခဲ့သည်။
2006ခုနှစ်တွင် Sun Microsystems၏ ဒုတိယဥက္ကဋ္ဌဖြစ်ပြီး၊ တီထွင်ထုတ်လုပ်ရေးဌာန၏ အမြင့်ဆုံးတာဝန်ရှိ နည်းပညာရှင် (CTO) အဖြစ် တာဝန်ထမ်းဆောင်ခဲ့၏။
2010/4/2 တွင် Sun Microsystemsအား Oracle မှဝယ်ယူလိုက်ချိန်တွင် ကုမ္ပဏီမှ နုတ်ထွက်ခဲ့၏။
2011/3/28 တွင် Google ဆီသို့ပြောင်းရွှေ့ခဲ့ပြီဖြစ်ကြောင်း ကိုယ်ပိုင်ဘလောဂ်တွင် ထုတ်ဖော်ပြောကြားခဲ့၏။
2011/8/30 တွင် Google မှ နုတ်ထွက်ခဲ့ပြီး၊ လူမဲ့သင်္ဘောဖြင့် သမုဒ္ဒရာ၏ အချက်အလက်များကို စုစည်း၍ Cloud အပေါ်ကို အပ်လုဒ်လုပ်သော Liaquid Robotics ၏ အဓိကဆော့ဖ်ဝဲနည်းပညာရှင် အဖြစ် တာဝန်ထမ်းဆောင်ခဲ့၏။
ရေးသားခဲ့သောစာအုပ်များ Ken Arnold, James Gosling, David Holmes, The Java Programming Language, Fourth Edition, Addison-Wesley Professional, 2005, ISBN 0-321-34980-6 James Gosling, Bill Joy, Guy L. Steele Jr., Gilad Bracha, The Java Language Specification, Third Edition, Addison-Wesley Professional, 2005, ISBN 0-321-24678-0 Ken Arnold, James Gosling, David Holmes, The Java Programming Language, Third Edition, Addison-Wesley Professional, 2000, ISBN 0-201-70433-1 James Gosling, Bill Joy, Guy L. Steele Jr., Gilad Bracha, The Java Language Specification, Second Edition, Addison-Wesley, 2000, ISBN 0-201-31008-2 Gregory Bollella (Editor), Benjamin Brosgol, James Gosling, Peter Dibble, Steve Furr, Mark Turnbull, The Real-Time Specification for Java, Addison Wesley Longman, 2000, ISBN 0-201-70323-8 Ken Arnold, James Gosling, The Java programming language Second Edition, Addison-Wesley, 1997, ISBN 0-201-31006-6 Ken Arnold, James Gosling, The Java programming language, Addison-Wesley, 1996, ISBN 0-201-63455-4 James Gosling, Bill Joy, Guy L. Steele Jr., The Java Language Specification, Addison Wesley Publishing Company, 1996, ISBN 0-201-63451-1 James Gosling, Frank Yellin, The Java Team, The Java Application Programming Interface, Volume 2: Window Toolkit and Applets, Addison-Wesley, 1996, ISBN 0-201-63459-7 James Gosling, Frank Yellin, The Java Team, The Java Application Programming Interface, Volume 1: Core Packages, Addison-Wesley, 1996, ISBN 0-201-63453-8 James Gosling, Henry McGilton, The Java language Environment: A white paper, Sun Microsystems, 1996 James Gosling, David S.H. Rosenthal, Michelle J. Arden, The NeWS Book : An Introduction to the Network/Extensible Window System (Sun Technical Reference Library), Springer, 1989, ISBN 0-387-96915-2 Category:အိုင်တီနည်းပညာရှင် Category:နည်းပညာ Category:ကွန်ပျူတာ Category:ပရိုဂရမ်းမင်း။
ကလပ်စ် (class) သည်၊ ကလပ်စ်ကိုအခြေခံသော Object Orientedဘာသာရပ် တွင်ရှိသော Object များ၏ မြေပုံကြမ်း(Blue Print) တစ်ခုဖြစ်၏။
တဖန် Object ဆိုသည်မှာ ကွန်ပျူတာပရိုဂရမ်ထဲတွင် အချက်အလက်နှင့် လုပ်ဆောင်ချက်များကို စုစည်း၍ လက်တွေ့လောကထဲတွင် တည်ရှိသော ရုပ်ဝတ္တုတစ်ခုကို ကိုယ်စားပြုထားသော စိတ်ကူးယဉ် အချက်အလက် ပုံစံ တစ်မျိုးဖြစ်၏။
Object တွင် ပိုင်ဆိုင်သင့်သော အချက်အလက်နှင့် လုပ်ဆောင်ချက်များကို သက်မှတ်ထားသည်မှာ ကလပ်စ်ဖြစ်၏။
ကလပ်စ်၏သက်မှတ်ချက်များ ဖြည့်စည်းပြီး ကွန်ပျူတာ ပရိုဂရမ်ထဲတွင် ပြုလုပ်ထားသော Object အား အင်းစတန့်စ်ဟုလည်း ခေါ်ဆိုသည်။
အထက်ဖော်ပြပါအတိုင်း ကလပ်စ်တစ်ခုတွင် အင်းစတန့်စ်၏ ပိုင်ဆိုင်သင့်သော အချက်အလက်များနှင့် လုပ်ဆောင်ချက် မက်သတ် များကို ရေးသားထားသည်။
အသုံးပြုနိုင်သော အချက်အလက်များကို (public၊ private၊ protected)နှင့် ပြောင်းလဲနိုင်ခြင်းကို final၊ constant အစရှိသဖြင့် ဖော်ပြနိုင်သည်။
ကလပ်စ်သည် Object Oriented ၏အခြေခံ အတွေးအခေါ်များ ဖြစ်ကြသော ထုပ်ပိုးထားနိုင်ခြင်း (Encapsulation)၊ အမွေဆက်ခံခြင်း (Inheritance) နှင့် အသွင်ပြောင်းလဲနိုင်ခြင်း (Polymorphism) အစရှိသည့် အတွေးအခေါ်များကို ပုံဖော်နိုင်သော နည်းလမ်းကောင်းတစ်ခုဖြစ်၏။
ထုပ်ပိုးထားနိုင်ခြင်း (Encapsulation) အထက်ဖော်ပြပါအတိုင်း ကလပ်စ်တစ်ခုတွင် အင်းစတန်စ်က ပိုင်ဆိုင်သင့်သော၊ တနည်း လုပ်ဆောင်နိုင်စွမ်းရှိသော အချက်အလက်များနှင့် လုပ်ဆောင်ချက်များကို ရေးသားသက်မှတ်ထား၏။
ဤကဲ့သို့ အချက်အလက်များနှင့် လုပ်ဆောင်ချက်များကို တနေရာစီတွင်ရေးသားထားခြင်းမဟုတ်ပဲ ကလပ်စ်တစ်ခုအနေဖြင့် စုစည်းရေးသားထားခြင်း အားဖြင့် အချက်အလက်များ၏ ပတ်သက်မှု့နှင့် အင်းစတန်စ်၏ တာဝန်ကို ပြတ်သားစွာသတ်မှတ်ပေးနိုင်သည်။
ဤကဲ့သို့ စုစည်းထားခြင်းကို ထုပ်ပိုးထားနိုင်ခြင်း (Encapsulation)ဟုခေါ်ဆိုသည်။
ကလပ်စ်ကို အခြေခံသော ပရိုဂရမ်မင်းဘာသာရပ် အတော်များများတွင် ကလပ်စ်၏ အချက်အလက်များနှင့် လုပ်ဆောင်ချက်များ၏ အသုံးပြုနိုင်ခွင့်များကို ခွဲခြား သက်မှတ် ထားလေ့ရှိ၏။
ဤသို့ပြုလုပ်ထားခြင်းအားဖြင့် ကလပ်စ်၏ ပိုင်ဆိုင်မှုများကို ပြင်ပဖက်မှ ဆက်သွယ်အသုံးပြုခြင်းမရှိစေရန်၊ ပြုပြင်ပြောင်းလဲပစ်ခြင်း မရှိစေရန် တားမြစ်ပေးနိုင်၏။
တဖန် ပြင်ပမှအသုံးပြုနိုင်ခွင့်ကို ပိတ်ပင်ထားသော အချက်အလက်များနှင့် လုပ်ဆောင်ချက်များ၏ အတွင်းပိုင်းကို ပြင်ပမှနေ၍ မြင်နိုင်စွမ်းမရှိပါ။
ထို့ကြောင့် အတွင်းပိုင်းတွင် ပြုပြင်ပြောင်းလဲမှုများကို ပြုလုပ်သော်လည်း ပြင်ပဆီသို့ အကျိုးသက်ရောက်မှု့ မရှိနိုင်ပါ။
ဤကဲ့သို့ပြုလုပ်ခြင်းကို ဖုံးကွယ်ခြင်းဟု ခေါ်ဆိုသည်။
ပရိုဂရမ်မင်းဘာသာရပ် အတော်များများတွင် အချက်အလက်နှင့် လုပ်ဆောင်ချက်များ၏ သက်မှတ်ချက်တွင်၊ အသုံးပြုနိုင်ခွင့်ကိုပါ တပြိုင်နက်တည်း ရေးသားလေ့ရှိပါသဖြင့် ထုပ်ပိုးထားနိုင်ခြင်း နှင့် ဖုန်းကွယ်ခြင်းကို အတူတူဟု အထင်မှားလေ့ရှိကြ၏။
အမွေဆက်ခံခြင်း(Inheritance) ကလက်စ်တစ်ခုအား အခြေခံ၍ အခြားသောကလပ်စ်တစ်ခုအား ပြုလုပ်ခြင်းကို အမွေဆက်ခံခြင်းဟုခေါ်ဆို၏။
အမွေဆက်ခံခြင်းကို ဆင့်ပွားပြုပြင်(Extension)ခြင်းဟုလည်း ခေါ်ဆိုလေ့ရှိပြီး၊ UML ဘာသာရပ်တွင် အခြေခံပြုခြင်း (generalization) ဟုလည်း ခေါ်ဆိုသည်။
အမွေဆက်ခံရာတွင် အခြေခံပြုခဲ့သော ကလပ်စ်အား မိဘကလပ်စ်၊ အခြေခံကလပ်စ်၊ စူပါကလပ်စ် ဟုခေါ်ဆိုလေ့ရှိပြီး၊ အမွေဆက်ခံသော ကလပ်စ်အား သားသမီးကလက်စ်၊ ဆင့်ပွားကလပ်စ် ဒါမှမဟုတ် Sub ကလပ်စ်ဟု ခေါ်ဆိုလေ့ရှိကြ၏။
စူပါကလပ်စ်များကို အခြေခံကလပ်အဖြစ် အမွေဆက်ခံခြင်းအား အများစုမှ အမွေဆက်ခံခြင်းဟုခေါ်ဆိုပြီး၊ စူပါကလပ်စ်များ၏ အမည်တူမက်သတ်များကြောင့် ဖြစ်ပေါ်တက်သော ပြဿနာများ ရှိတတ်ကြ၏။
Java၊ C# နှင့် D ဘာသာရပ်များတွင် အများစုမှ အမွေဆက်ခံခြင်းကို ခွင့်ပြုထားခြင်းမရှိပါ။
သို့ရာတွင် အမျိုးမျိုး တာဝန်များကို ထမ်းဆောင်နိုင်စေရန် အင်တာဖေစ်များကို ပံ့ပိုးခြင်းကို ခွင့်ပြုထားသည်။
တဖန် Object Oriented ၏ အတွေးအမြင်များကို ထိရောက်စွာအသုံးပြုနိုင်စေရန် အမွေဆက်ခံခြင်းအပြင်၊ အမျိုးဖွဲ့ခြင်း(aggregation)၊ ကိုယ်စားပြုဆောင်ရွက်စေခြင်း(delegation) များကိုပါ နားလည်ထားရန်လိုအပ်သည်။
အသွင်ပြောင်းလဲနိုင်ခြင်း(Polymorphism) အမွေဆက်ခံခြင်းကို အသုံးပြုရာတွင် အမွေဆက်ခံသည့် ကလပ်စ်တွင် စူပါကလပ်စ်နှင့် အမည်တူ၍ လုပ်ဆောင်မှုမတူညီသော လုပ်ဆောင်ချက်များကို ပြန်လည်ရေးသားခြင်းကို အိုဗာရိုက်ဟုခေါ်ဆိုသည်။
ဤနည်းအားဖြင့် အခြေခံအားဖြင့်တူညီသော်လည်း မတူညီသည့်လုပ်ဆောင်ချက်များကို ပေးနိုင်သည့် အင်းစတန့်စ်များကို အသုံးပြုနိုင်မည်ဖြစ်သည်။
ဤသဘောတရားကို Object Orientedတွင် အသွင်ပြောင်းလဲနိုင်ခြင်းဟု ခေါ်ဆိုသည်။
ကြမ်းပိုးသည် စီမီစီဒီး Cimicidae မျိုးနွယ်ဝင် အင်းဆက်တစ်မျိုးဖြစ်သည့်ပြင် သေးငယ်ပြီး ဖမ်းရခက်သော ကပ်ပါးကောင်တစ်မျိုးဖြစ်သည်။
၎င်းတို့သည် လူနှင့် အခြားသွေးနွေးသတ္တဝါများ၏ သွေးကို သောက်သုံးပြီး အသက်ရှင်နေထိုင်ကြသည်။
အင်္ဂလိပ်ဘာသာဖြင့် Bed bug (or) Bedbug ဟုခေါ်ပြီး လူအိပ်သော အိပ်ရာတွင် နေထိုင်သည့်အတွက်ကြောင့်ဖြစ်သည်ဟု ဆိုသည်။
၎င်းကြမ်းပိုးများသည် အဓိကအားဖြင့် လူတို့ သတိမထားမိသည့် ညအချိန်တွင် လှုပ်ရှားသွားလာကြသည်။
၎င်းတို့တွင် ကိုက်ခဲနိုင် သေးငယ်သောသွားကလေးများရှိသည့်ပြင် အကိုက်ခံရပါက ခြင်ကိုက်သကဲ့သို့ ယားယံစေသည်။
အရေအပြား အဖုအပိတ်ထွက်ခြင်း၊ ယားယံခြင်း နှင့် အခြား အရေအပြားရောဂါကဲ့သို့သော ကျန်းမာရေးဆိုးကျိုးအချို့သည် ကြမ်းပိုးများ ကိုက်ခဲခြင်းကြောင့် ဖြစ်သည်။
၁၉၄၀ မတိုင်မီကတည်းက ကြမ်းပိုးများကို အမြစ်ပြတ် သုတ်သင်ခဲ့ကြသော်လည်း ၁၉၉၅ ခုနှစ်ကတည်းက ကြမ်းပိုးပျံ့နှံ့မှုသည် တိုး၍သာ ပွားလာသည်ကိုတွေ့ရသည်။
လူသားများ၏ ပိုးမွှားကြရောက်အန္တရာယ်များ တိုးလာခြင်းသည် ကြမ်းပိုးကိုက်ခြင်းများနှင့်လည်း ဆက်နွယ်နေသည်။
ကြမ်းပိုးများသည် ဝမ်းတွင်းမျိုးစေ့ချခြင်းနည်းဖြင့် မိတ်လိုက်မျိုးပွားကြသည်။
ကြမ်းပိုးတွင် ခြေ ခြောက်ချောင်းရှိသည်(အရွယ်ရောက်ပြီးကောင်တွင် ခြောက်ချောင်းနှင့် မရွယ်မရောက်ခင်ကောင်တွင် ငါးချောင်းသာရှိ)။
၎င်းတို့၏ အသက်ရှင် နေထိုင်မှု ဖြစ်စဉ်အဆင့် အမျိုးမျိုးတွင် အရေခွံလဲခြင်းများကိုလည်း အခါခါ ပြုလုပ်ကြသေးသည်။
၎င်းတို့သည် သူတို့၏အခွံများအား လုံးဝမကျန်အောင် ချွတ်လဲနိုင်ကြသည်။
ကြမ်းပိုးများသည် အခွံလဲခြင်းကို အရွယ်မရောက်မှီအချိန်၌ ၆ ကြိမ်ခန့် လဲလှယ်ကြသည်။
ကြမ်းပိုးအန္တရာယ်မှ ရှောင်ရှားခြင်းနှင့် အမျိုးဖြုတ် သတ်ဖြတ်ခြင်း ကြမ်းပိုးများကို ယင်းတို့ရောက်ရှိလာပြီးမှ ရှင်းလင်းရန် ကြိုးစားခြင်းထက် မရောက်လာခင် ကြိုတင်ကာကွယ်ခြင်းသည် သာ၍ ကောင်းသည်။
ယင်းတို့အန္တရာယ်မှ ကာကွယ်ရန်အတွက်ကိုကား အောက်ပါအတိုင်းလုပ်ဆောင်နိုင်ကြသည်။
သင်သည် ခရီးသွားခြင်း၊ အိမ်လည်သွားခြင်းများပြုလုပ်ပါက ခရီးဆောင်အိတ်များကို သယ်ဆောင်သွားရမည်ဖြစ်သည်။
အကယ်၍ သင်နေထိုင်သည့် အိမ်၊ သို့မဟုတ် တည်းခိုခန်း၊ ဟိုတယ်၊ မိုတယ်များတွင် ကြမ်းပိုး၏ အရိပ်ယောင်များတွေ့ရှိပါက သင်၏ အသုံးအဆောင်ပစ္စည်းများကို စားပွဲ၊ ကုလားထိုင်များပေါ်တွင် ချက်ချင်းမချထားသင့်ချေ။
အခန်းသစ်ကို မေးမြန်စုံစမ်းပြီး ပြောင်းလဲခြင်းသည် အကောင်းဆုံးဖြစ်သည်။
ထို့ပြင် သင်အိမ်သို့ ရောက်သည်နှင့် ခရီးဆောင်အိတ်ကို ချက်ချင်းမဖွင့်ပါနှင့်။
ကြမ်းပိုးအန္တရာယ်ကို အတတ်နိုင်ဆုံးလေ့လာပြီးမှဖွင့်ပါ။
အဘယ့်ကြောင့်ဆိုသော် ကြမ်းပိုးများသည် အိတ်များ၊ အဝတ်အစားများ မှ ဖိနပ်များအဆုံး ကပ်ညိတွယ် လိုက်ပါနိုင်သောကြောင့်ဖြစ်သည်။
ထို့နောက် ၎င်းအိတ်များ၊ အတွင်းရှိ အဝတ်အစားများကို ရေနွေးပွက်ပွက်ဆူတွင် ထည့်ပြုတ်ခြင်းဖြင့် ၎င်းတို့ကို သတ်ဖြတ်နိုင်သည်။
အိမ်တွင်ရှိပါကလည်း အိမ်သုံးပစ္စည်းများ၊ စားပွဲ၊ ကုလားထိုင်းများ၏ ကြမ်းများကို ကြမ်းကြားများမဖြစ်နေစေရန် အိမ်ဆောက်ပစ္စည်းများ၊ သုတ်ဆေးများအသုံးပြု၍ ပိတ်ထားသင့်သည်။
ထို့ပြင် အိပ်ယာခင်း၊ စောင်၊ ခြင်ထောင်တို့ကို ရေနွေးပွက်ပွက်ဆူတွင် ထည့်ပြုတ်သင့်သည်။
ခေါင်းအုံးများကိုလည်း သင့်တော်သလို စီစဉ်သင့်သည်။
အသုံးမလိုသည့် သစ်သားထိုင်ခုံစုတ်များ၊ သစ်သား အိမ်အသုံးအဆောင်များကို မီးရှို့ဖျက်ဆီးသင့်သည်။
နံရံများကို အပေါက်များရှိမနေစေရန် အိမ်သုတ်ဆေးများအသုံးပြု၍ ပိတ်ထားသင့်သည်။
ဓာတုဗေဒပိုးသတ်ဆေးများအသုံးပြု၍လည်း အမျိုးဖြုတ်သတ်ပစ်နိုင်သည်။
ကိုးကား ကဏ္ဍ:အင်းဆက်များ ကဏ္ဍ:ကျန်းမာရေး။
ဒုတိယကမ္ဘာစစ်အတွင်းက မဟာမိတ်စစ်ခေါင်းဆောင်များ၊ နိုင်ငံခေါင်းဆောင်များအကြားတွင် ရန်ဘက် နာဇီဂျာမနီတို့၏ခြိမ်းခြောက်မှုများအနက် အထင်ရှားဆုံးသောသူမှာ စစ်ဗိုလ်၊ ဗိုလ်မှူးတစ်ဦးဖြစ်သည့် အသေခံ(ကွန်မန်ဒို)တပ်ဖွဲ့၏ ခေါင်းဆောင်ဖြစ်သူ အော်တို စကော်ဇနီ (Otto Skorzeny)ပင်ဖြစ်သည်။
အီတလီအာဏာရှင်ဖြစ်သူ မူဆိုလီနီအား ကယ်တင်ခြင်း၊ ဟန်ဂေရီခေါင်းဆောင် နီကိုးလ်စ်ဟော်သီအား ဖမ်းဆီးခြင်း၊ ယူဂိုဆလဗ်ခေါင်းဆောင် မာရှယ်တီးတိုးအား ဖမ်းရန်အားထုတ်ခြင်းနှင့် မဟာမိတ်တပ်ပေါင်းစုအကြီးအကဲ ဗိုလ်ချုပ်ကြီး အိုက်ဆင်ဟောင်ဝါအား လုပ်ကြံရန်ကြံစည်အားထုတ်ခြင်းတို့ဖြင့်ထင်ရှားပါသည်။
(သို့သော် အိုက်ဆင်ဟောင်ဝါအား လုပ်ကြံခြင်းမှာ ကောလာဟလမျှသာဖြစ်သည်။
) ပုံပန်းသဏ္ဍန် နှင့် နောက်ခံမိသားစု စကော်ဇနီအား ဩစတြီးယားနိုင်ငံ၊ ဘောလ်တစ်ပင်လယ်ကမ်းခြေရှိ ပိုမားရေးနီးယားပြည်နယ် အရှေ့ပိုင်းမှ စကော်စင်ဇင်ရွာလေးတွင် ဖွားမြင်သည်။
မျိုးရိုးစဉ်ဆက် စစ်မှုထမ်းသော စစ်သားများဖြစ်ခဲ့သည့်အလျှောက် စကော်ဇနီသည်လည်း စစ်တပ်သို့ဝင်လေသည်။
ငယ်စဉ်က ဆင်းရဲလွန်းလှသဖြင့် အသက် ၁၅နှစ်မှသာ ထောပတ်ကိုပထမဆုံး မြင်ဖူး၊မြည်းဖူးသည်ဟု ဆိုသည်။
လူရွယ်ဘဝက ဓားပွဲပေါင်း ၁၅ပွဲနွဲပြီး ၂ပွဲသာရှုံးသည်။
တစ်ပွဲမှာ အရှုံးသာမက သေရာပါမည့် ဘယ်ဘက်ပါးပြင်မှ ကန့်လန့်ဖြတ် အနာရွတ်ထင်ကျန်ပြီး၊ နောက်တစ်ပွဲမှာ နှလုံးသားရေးအရ ရှုံးလေသည်။
ကျောင်းသင်ခန်းစာများတွင်လည်း သင်္ချာ၊ဓာတုဗေဒ၊ ရူပဗေဒ စသည်ဖြင့် သိပ္ပံပညာရပ်များတွင်သာ စိတ်ပါဝင်စားပြီး သမိုင်း၊ ဒဿနိကဗေဒ စသည့်စာပေပညာများတွင် စိတ်ပါဝင်စားလေ့မရှိပေ။
အတွေ့အကြုံများ အသက်နှစ်ဆယ်ကျော်တွင် အရှိန်အဝါတက်လာသည့် နာဇီပါတီတွင် လူငယ်ပါတီဝင်တစ်ဦးဖြစ်လာသည်။
ပထမဆုံးအနေဖြင့် ပါတီ၏တာဝန်ပေးချက်အရ ဩစတြီးယားသမ္မတအား ဖမ်းဆီးထိန်းသိမ်းရာတွင် ပါဝင်လှုပ်ရှားခဲ့သည်။
ထိုနောက် စစ်တပ်တွင်ဝင်ရောက်အမှုထမ်းသည်။
ရှေးဦးစွာ လေတပ်သို့ဝင်သော်လည်း လေယာဉ်မှူးဖြစ်ရန် အသက်ကြီးလွန်းသည်ဟု ဆိုကာပယ်ချခံရသဖြင့် လေယာဉ်မှူးမဖြစ်ခဲ့ဘဲ သယ်ယူပို့ဆောင်ရေးတပ်တွင် ငါးလမျှ အမှုထမ်းခဲ့သည်။
ထိုနောက် နာဇီပါတီမှ ဟင်းမလား အုပ်ချုပ်သည့် လုံခြုံရေးတပ်ဖွဲ့လက်အောက်ရှိ လေယာဉ်ပစ်အမြောက်တပ်သို့ ဗိုလ်လောင်းရာထူးဖြင့် ရောက်သည်။
ပြင်သစ်နိုင်ငံ ပဲရစ်မြို့အား နာဇီတို့သိမ်းပြီးနောက်တွင် စကော်ဇနီအား ဟော်လန်နိုင်ငံတွင် တာဝန်ပေးခဲ့သည်။
ထိုမှတဖန် ယိုဂိုစလားဗီးယားနိုင်ငံသို့ ဆက်လက်ရွေ့ပြောင်းခံခဲ့ရပြန်သည်။
ယူဂိုဆလားဗီးယားစစ်မြေပြင်တွင် ရန်သူ ၆၃ဦးအား မိမိ၏ တိုက်ကင်းအဖွဲ့ငယ်လေးဖြင့် လက်နက်ချစေခဲ့သည်မှာလည်း လူပြောများသည့် အောင်မြင်မှုများအနက်မှ တစ်ရပ်ဖြစ်ခဲ့သေးသည်။
ထိုနောက်တစ်ဆက်တည်းပင် ရုရှားစစ်မြေပြင်သို့ စေလွှတ်တာဝန်ထမ်းဆောင်စေခြင်းခံရပြီး အဆိုပါစစ်မြေပြင်မှ ဒဏ်ရာ၊ အဖျားရောဂါနှင့် သူရဲကောင်းဆုတံဆိပ်တစ်ခုတို့ကို ရရှိခဲ့သည်။
ဇာတိဖြစ်သည့် ဩစတြီးယားနိုင်ငံ၊ ဗီယင်နာမြို့သို့ ရက်ရှည်အနားယူရန် ခွင့်ပြုပေးခြင်းခံရသည်။
အသေခံတပ်ဖွဲ့ ဖွဲ့စည်းခြင်း ဒဏ်ရာမှ သက်သာလာပြီးနောက် ၁၉၄၃ခုနှစ်၊ ဧပြီလ၊ ၂၀ရက်နေ့တွင် ဗိုလ်ကြီးရာထူးသို့ တိုးမြှင့်ပေးခြင်းခံရပြီးနောက်တွင် တစ်ဆက်တည်း အသေခံတပ်ဖွဲ့ တစ်ဖွဲ့ကိုဖွဲ့စည်းရန် ညွှန်ုကြားချက်ကို ရရှိသည်။
အသေခံတပ်ဖွဲ့ဆိုသည့်အရာကို သိမြင်တို့ထိခြင်းမရှိသေးသည့် စကော်ဇနီအဖို့ အချက်အလက်၊ မှတ်တမ်းမှတ်ရာ၊ သင်ခန်းစာများအား ရှာဖွေစုဆောင်းခြင်းကို အပူတပင်း လုပ်ဆောင်ခဲ့ရသည်။
လက်ထောက်အဖြစ်လည်း သူငယ်ချင်းလည်းဖြစ်၊ ရဲဘော်ရဲဘက်လည်းဖြစ်သည့် အရာခံဗိုလ် ရယ်ဒယ်အား ခန့်အပ်ခဲ့သည်။
အထူးသဖြင့် မိမိတို့ထက်စောကာဖွဲ့စည်းနိုင်ခဲ့သည့် ဗြိတိန်တို့၏ အသေခံတပ်ဖွဲ့များလုပ်ဆောင်ချက်နှင့် စွမ်းရည်များကို အသေးစိတ်ရှာဖွေလေ့လာခဲ့သည်။
သို့ဖြင့်လပိုင်းအကြာတွင် ကျောင်းအုပ်ကြီး စကော်ဇနီဦးဆောင်သည့် ဂျာမန်အသေခံသင်တန်းကျောင်းသည် ဘာလင်မြို့တော်အနီး၊ လူကုံထံတို့ အမဲလိုက်သည့် "ဖရိုက်ဒင်သယ်" အရပ်တွင်ပေါ်ထွက်လာခဲ့သည်။
ကျောင်းတွင်းရှိ စစ်တန်းလျားများတွင်လည်း အရပ်ရပ်မှ ထူးချွန်သည့်တပ်သားများဖြင့် တစ်ဖွဲဖွဲရောက်ရှိနေထိုင်လာကြသည်။
မိမိလေ့လာထားသည့် သင်ခန်းစာများ၊ အချက်အလက်များအား စစ်မြေပြင်ထောက်လှမ်းရေးတပ်ဖွဲ့များ ပေးပို့သည့်အချက်အလက်များ၊ အစီရင်ခံစာများအား ပူးပေါင်းတည်းဖြတ်ပြီး အပြင်းထန်ဆုံးသောလေ့ကျင့်ခန်းများကို လေ့ကျင့်သင်ကြားပေးသည်။
ထောက်လှမ်းရေးပညာရပ်မှအစ၊ လူသတ်ခြင်းအလယ်နှင့် တန်ပြန်ထောက်လှမ်းရေးအဆုံး ပညာရပ်များအား သင်ကြားပေးသည်။
စကော်ဇနီ နှင့် လွတ်မြောက်လာသော မူဆိုလီနီ။
စက်တင်ဘာ၊ ၁၂ ရက်၊ ၁၉၄၃ မူဆိုလီနီအား ကယ်တင်ခြင်း အီတလီနိုင်ငံတွင် အာဏာသိမ်းမှုတစ်ရပ်ဖြစ်ပွားကာ ဘုရင်နှင့်၎င်းအား သစ္စာခံသည့်တပ်များက မူဆိုလီနီအားဖမ်းချုပ်ပြီး မဟာမိတ်များနှင့် အပေးအယူလုပ်ကာငြိမ်းချမ်းရေးကမ်းလှမ်းခဲ့သည်။
ထိုသတင်းမှာ မူဆိုလီနီမဟာမိတ်ဖြစ်သည့် ဟစ်တလာကိုလည်း ထိခိုက်စေသဖြင့် မူဆိုလီနီအား ကယ်တင်ရန်အတွက် စကော်ဇနီနှင့်၎င်း၏ အသေခံတပ်ဖွဲ့အား တာဝန်ပေးလေသည်။
သို့ဖြင့် စကော်ဇနီနှင့် သူ၏တပ်သားများသည် အီတလီနိုင်ငံတွင်းသို့ ရွေ့ပြောင်းကာ တစ်နေရာမှ တစ်နေရာ ကူးသန်းထောက်လှမ်းပြီးနောက် နောက်ဆုံးတွင် အယ်ပိုင်းတောင်တန်းပေါ်ရှိ ဂရင်းဆက်ဆိုတောင်ပေါ်အပန်းဖြေစခန်းတွင် ချုပ်နှောင်ခံထားရသည့် မူဆိုလီနီအား ထောက်လှမ်းရရှိသည်။
အဆိုပါတောင်ပေါ်စခန်းသို့ ဂလိုက်ဒါ စက်မဲ့ယာဉ်များဖြင့် လျှပ်တပြတ်ဆင်းသက်ထိုးဖောက်ကာ မူဆိုလီနီအား ကယ်တင်နိုင်ခဲ့ပြီးနောက် ဗီယင်နာမြို့သို့ ခေါ်ဆောင်လာခဲ့သည်။
အကျိုးဆက်အားဖြင့် စကော်ဇနီလည်း ညတွင်းချင်းမှာပင် ဗိုလ်မှူးရာထူးသို့ တိုးမြှင့်ချီးမြှောက်ခြင်းခံရသည်။
ထိုအောင်မြင်မှုသည် ဝင်ရိုးတန်းနိုင်ငံများအတွက် ကြီးကျယ်သောအောင်မြင်မှုဖြစ်ကာ မဟာမိတ်တို့အဖို့လည် အကြီးအကျယ်အံ့အားသင့်ရသည်ဖြစ်သည်။
ဥရောပတိုက်တွင် စကော်ဇနီ၏ အမည်မှာ တမုဟုတ်ချင်း ပြန့်နှံ့သွားလေသည်။
မာရှယ်တီးတိုးအား ဖမ်းဆီးရန်အားထုတ်ခြင်း စကော်ဇနီ၏ မအောင်မြင်ခဲ့သော စစ်ဆင်ရေး၊အားထုတ်မှုများတွင် မာရှယ်တီးတိုးအား ဖမ်းဆီးရန်အားထုတ်ခြင်းမှာ အပါအဝင်ဖြစ်သည်။
ယူဂိုဆလဗ်ပြောက်ကျားများ ကျက်စားရာနယ်မြေများသို့ ကိုယ်တိုင်သွားရောက် ထောက်လှမ်းစုံစမ်းသည့်တိုင် မာရှယ်တီးတိုးအား ခြေရာခံနိုင်ခြင်းမရှိပေ။
နောက်ဆုံးတွင် သတင်းအတိအကျရသောကြောင့် ဒီဗားမြို့လေးအနီးရှိ တောတောင်ထူထပ်ရာတွင် ဌာနချုပ်ပြုလုပ်ထားသည်ဖြစ်ကြောင်းသိ သဖြင့် ဝင်ရောက်စီးနှင်းသော်လည်း သတင်းပေါက်ကြားသည့်အတွက် မာရှယ်တီးတိုးလွတ်မြောက်သွားခဲ့သည်။
ဥရောပ စစ်မြေပြင်မှ အမေရိကန် စစ်သားအတုများ ၁၉၄၄ခုနှစ် ဆောင်းဦးရာသီ၊ ဒီဇင်ဘာလမှစကာ ဥရောပတိုက်ရှိ မဟာမိတ်တပ်များအကြားတွင် တပ်သားတုများကို မကြာမကြာဖမ်းဆီးရမိလေသည်။
အဆိုပါတပ်သားများမှာလည်း စကော်ဇနီ၏ အသေခံတပ်မှဖြစ်ကြောင်း ဝန်ခံကြပြီး တာဝန်မှာလည်း မဟာမိတ်တပ်ပေါင်းချုပ်၏ အကြီးအကဲဖြစ်သည့် ဗိုလ်ချုပ်ပြီး အိုက်ဆင်ဟောင်ဝါအား လုပ်ကြံရန် ဖြစ်ကြောင်း တစ်ညီတစ်ညွှတ်ထဲထွက်ဆိုသည်။
သို့ဖြင့် ဗိုလ်ချုပ်ကြီးအိုက်ဆင်ဟောင်ဝါကိုယ်တိုင် ပဲရစ်မြို့ရှိ စစ်ဌာနချုပ်တွင် ရက်ပေါင်းအတန်ကြာအောင် အကျယ်ချုပ်ခံနေကြပြီး လက်အောက်အရာရှိများ၏ အရိပ်တကြည့်ကြည့်စောင့်ရှောက်ခြင်းကို ခံခဲ့ရသည်။
အလားတူပင် ဗြိတိန်စစ်ဗိုလ်ချုပ်ကြီး မာရှယ်မောင်ဂိုမာရီသည်လည်း လွတ်လပ်စွာသွားလာနိုင်ခြင်းနှင့် ရက်အတန်ကြာကင်းကွာခဲ့ရလေသည်။
စကော်ဇနီအနေဖြင့် မူလရည်မှန်းချက်မှာ ဂျာမန်တို့၏တန်ပြန်ထိုးစစ်ကြောင့် နောက်လှန်သွားမည့် မဟာမိတ်တပ်များက လမ်းပန်းဆက်သွယ်ရေးတွင် အရေးပါသည့် လမ်းတံတားများအား ဖျက်ဆီးဆုတ်ခွာမည်ကို ကာကွယ်ရန်အတွက် ရန်သူမဟာမိတ်များ၏ ဝတ်စုံများဖြင့် ထိုးဖောက်ဝင်ရောက်ပြီး အဆိုပါ လမ်းတံတားများအား ထိန်းသိမ်းထားရန်သာဖြစ်သည်။
သို့သော် ရန်သူနယ်မြေအတွင်းဝင်ရောက်မိသည့်နောက်ပိုင်းတွင် ဂျာမန်တပ်များ၏ ထိုးစစ်မှာ အောင်မြင်မှုမရဘဲ အသေခံတပ်သားများသည်လည်း အစုစုကွဲကွာပြီးနောက် တစ်ဖွဲ့ပြီးတစ်ဖွဲ့ အဖမ်းခံရခြင်းဖြစ်သည်။
မူလကပင် တပ်အတွင်းတွင် မဟာမိတ်ဗိုလ်ချုပ်များအား လုပ်ကြံလိုသည့် ဆန္ဒဖြင့် ကောလာဟလများ၊ ဟာသစကားများ ပြန့်နှံ့ပြီးဖြစ်သဖြင့် အဆိုပါ ကောလာဟလများသည် မဟာမိတ်တပ်သားများထံသို့ ကူးဆက်ခြင်းခံရလေသည်။
စစ်အပြီး ခုံရုံးတင်ခံရခြင်း စစ်အပြီးတွင် နာဇီဂျာမနီတို့ စစ်ရှုံးသည့်အတွက် စစ်အတွင်းက ကျူးလွန်ခဲ့သည့် ပြစ်ဒဏ်များအား စီရင်ရန် စစ်ခုံရုံးတစ်ရပ်ကို နျူရင်ဘတ်မြို့တွင် ဖွင့်လှစ်ခဲ့လေသည်။
စကော်ဇနီလည်း အဆိုပါ စစ်ခုံရုံးသို့ အတင်ခံရပြီး စစ်အတွင်းက ပြစ်ချက်များအား တရားစွဲဆိုခဲ့သော်လည်း မဟာမိတ်တပ်သား၊ စစ်ဗိုလ်များက စကော်ဇနီမှာ စစ်သားဖြစ်သည့်အတွက် စစ်မိန့်အရ ဆောင်ရွက်ခဲ့သည်များအား စီရင်ချက်ချမှတ်ပါက မိမိတို့ မဟာမိတ်တပ်သား၊စစ်ဗိုလ်များအနေဖြင့်လည်း အလားတူစီရင်ချက်မျိုးချမှတ်ခံရမည်ဖြစ်ကြောင်း ကာကွယ်ကာ ဝန်ခံထွက်ဆိုပေးကြသဖြင့် စကော်ဇနီတစ်ယောက် ကွင်းလုံးကျွတ်လွတ်သည်။
သို့သော်လည်း ဥရောပတိုက်အတွက် အန္တရာယ်အရှိဆုံးလူတစ်ဦးအနေဖြင့် သတ်မှတ်ထားကာ ဆက်လက်၍ အကြောင်းမည်မည်ရရမရှိဘဲ အကျဉ်းချထားခဲ့ကြသည်။
ထောင်အတွင်းမှလည်း ပြင်ပရှိ အသေခံတပ်သားဟောင်းများဖွဲ့ထားသည့် လျှို့ဝှက်အဖွဲ့နှင့် ဆက်သွယ်နိုင်ခဲ့ပြီး ၁၉၄၈ခုနှစ်၊ ဇူလိုင်လ၊ ၂၇ရက်နေ့တွင် ထိုအဖွဲ့၏အကူအညီဖြင့် စကော်ဇနီ လွတ်မြောက်ခဲ့သည်။
ဘဝနောက်ပိုင်း ထိုနောက်တွင် စကော်ဇနီ၏ လှုပ်ရှားမှုများအား ခြေရာခံနိုင်ခြင်းမရှိတော့ပေ။
အချို့ကနာဇီပါတီအား ပြန်လည်အသက်သွင်းရန်ကြိုးစားနေသည့် အဖွဲ့များတွင် ခေါင်းဆောင်ပိုင်းမှ တာဝန်ယူနေသည်ဟုလည်းကောင်း မရေမရာ ဆိုကြသည်။
အမှန်မှာ ဂျာမနီနိုင်ငံတွင်း လှည့်လည်ကာ အသိမိတ်ဆွေများထံသို့ ပြောင်ပြောင်တင်းတင်း အလည်အပတ်ထွက်နေခဲ့ခြင်းသာဖြစ်သည်။
၁၉၄၉ခုနှစ်၊ အောက်တိုဘာလတွင် ပဲရစ်မြို့သို့ လည်ပတ်ခဲ့စဉ် ပဲရစ်မြို့ထုတ် ဟူးမင်းနိုက် သတင်းစာမှ စကော်ဇနီဓာတ်ပုံအား ဖော်ပြခဲ့ခြင်းကြောင့် မကျေနပ်သည့် ပြင်သစ်ပြည်သူများက ဆန္ဒပြခြင်းပင် ဖြစ်ပွားခဲ့သေးသည်။
နောက်ဆုံးတွင် စပိန်နိုင်ငံက စကော်ဇနီအား နိုင်ငံမဲ့သူတစ်ဦးအဖြစ်နှင့် လက်ခံနေထိုင်ခွင့်ပေးခဲ့သည်။
၁၉၅၀မှစကာ စကော်ဇနီနှင့် ပတ်သက်သည့် သတင်းများ ထွက်ပေါ်လာခြင်းမရှိတော့ပေ။
အိုက်ခမန်း၏ မိသားစုအား အာဂျင်တီးနားသို့ ပို့ဆောင်ပေးရာတွင် ဦးဆောင်ပေးခဲ့သည်ဟု ဆိုသော်လည်း သက်သေမရှိခဲ့ပေ။
ဥရောပတိုက်မှ သတင်းစာအချို့တွင် ရံဖန်ရံခါ အောင်မြင်သည့်စီးပွားရေးလုပ်ငန်းရှင်တစ်ဦး အဖြစ်ဖော်ပြခြင်းခံရသည်မှ အပ ထူးခြားသည့် သတင်းအဖြစ် ရောက်မလာခဲ့တော့ပေ။
အနှစ်၂၀နီးပါးအကြာတွင်မှ နယူးစ်ဝိခ် အပတ်စဉ်မဂ္ဂဇင်းတွင် စကော်ဇနီ၏ နိုင်ဂျီးရီးယားနိုင်ငံ အငတ်ဘေးကယ်ဆယ်ရေးနှင့် ပတ်သက်၍ စေတနာ့ဝန်ထမ်းအဖြစ် ရိက္ခာနှင့်ဆေးဝါးများ တင်ပို့ဖြန့်ဝေသည့် လေယာဉ်မောင်းအဖြစ် လုပ်အားပေးနေသည်သတင်းဖော်ပြခံရသည်။
၁၉၇၅ခုနှစ်၊ ဇူလိုင်လတွင် နယူစ်ဝိခ် မဂ္ဂဇင်းမှပင် စကော်ဇနီ၏ နောက်ဆုံးသတင်းအဖြစ် နာရေးသတင်းအား ဖော်ပြခဲ့သည်။
"၁၉၇၅ခုနှစ်၊ ဇူလိုင်လ၊ ဒုတိယအပတ်အတွင်းတွင် စပိန်နိုင်ငံ၊ မက်ဒရစ်မြို့နေ အော်တို စကော်ဇနီသည် လည်ချောင်းကင်ဆာရောဂါဖြင့် ကွယ်လွန်သွားသည်။
" ဟူသော သတင်းဖြစ်သည်။
ကမ္ဘာကျော် ကွန်မန်ဒို အော့တိုစကော်ဇနီ- လင်းယုန်မောင်မောင် ကိုးကား Category:ဒုတိယကမ္ဘာစစ်မှ ထင်ရှားသော ပုဂ္ဂိုလ်များ Category:ဂျာမနီနိုင်ငံ။
thumb|အယ်နန် ကောတေ့စ် ကမ္ဘာသစ်တွင် စပိန်တို့၏ အာဏာစက်ကိုစတင်ထူထောင်သူများအနက် တစ်ဦးအပါအဝင်ဖြစ်သည့် အယ်နန် ကောတေ့စ် (Hernán Cortés)အားတစ်ဦးအပါအဝင်အဖြစ် မှတ်တမ်းတင်ကြသည်။
မက္ကဆီကိုနိုင်ငံကို စပိန်လက်အောက်ရောက်စေရန်အတွက် ၂၀၀မျှပင် မပြည့်သော လူအင်အားဖြင့် သိန်းပေါင်းများစွာသော ဒေသခံများအား အောင်နိုင်စေရန် စွမ်းဆောင်နိုင်ခဲ့သူအဖြစ်လည်း ချီးကျူးကြသည်။
ငယ်ဘဝ အယ်နန်အားစပိန်နိုင်ငံ မယ်ဒါလင်မြို့တွင် ၁၄၈၅ခုနှစ်က ဖွားမြင်သည်။
ဖခင်မှာ သူကောင်းမျိုးနွယ်ဖြစ်ပြီး ကောတေ့စ်အား ငယ်ရွယ်စဉ်ကပင် ဆလာမန်ကာ တက္ကသိုလ်တွင် ဥပဒေပညာအား ဆည်းပူးစေခဲ့သည်။
အသက် ၁၉နှစ်အရွယ်တွင် စည်းစိမ်ဥစ္စာရှာရန်အတွက် အိမ်မှထွက်ခဲ့သည်။
အက်စပန်နီယိုလာမြို့သို့ ၁၅၀၄ခုနှစ်တွင် ရောက်ရှိခဲ့ပြီး ဂုဏ်သရေရှိတောင်သူ၊ ဒေသခံမိန်းမလိုက်စားသူ အဖြစ်ပျော်ရွှင်စွာနေထိုင်ခဲ့သည်။
စစ်ရေး(မက္ကဆီကိုအား သိမ်းပိုက်ခြင်း) စပိန်က ကျူးဘားအား သိမ်းပိုက်သည့် စစ်ပွဲများတွင် ပါဝင်ခဲ့သည်။
ကျူးဘားဘုရင်ခံ ဒီယေဂို ဗေလာ့စ်ကွက်၏ခယ်မအား လက်ထပ်ပြီးနောက် စန်တီယေဂိုမြို့ဝန်အဖြစ် ခန့်အပ်ခံရသည်။
ထိုနောက် ဒီယေဂိုသည် မက္ကဆီကိုအား သိမ်းပိုက်ရန်အတွက် ကော့တေ့စ်အား ဗိုလ်ကြီးခန့်လေသည်။
နောက်မှ ပြန်လည်ပြင်ဆင်သော်လည်း ကောတေ့စ်အား တားဆီးမရတော့ပေ။
သို့ဖြင့် ၁၅၁၉ခုနှစ်၊ ဖေဖော်ဝါရီတွင် ကောတေ့စ်ဦးဆောင်မှုဖြင့် သင်္ဘော ၁၁စင်း၊ သင်္ဘောသား ၁၁၀၊ စစ်သား ၅၅၃ယောက်၊ အမြောက်ကြီး ၁၀လက်၊ အမြောက်ငယ် ၄လက်၊ မြင်း ၁၆ကောင် တို့အပါအဝင် လက်နက်ငယ်များကိုင်ဆောင်၍ စစ်ထွက်ကြသည်။
အီစတာအကြိုနေ့တွင် ဗေရာဇရုဇ်မြို့တော်နေရာသို့ ဆိုက်ရောက်ပြီးနောက် အီစတာနေ့၊ ဂွတ်ဖရိုင်းဒေးနေ့မှစကာ သတင်းများစုံစမ်းခဲ့သည်။
အက်ဇ်တက်ဇ်များအုပ်စိုးသော မက္ကဆီကိုနိုင်ငံ၏ မြို့တော်မှာ ကုန်းတွင်းပိုင်းတွင် တည်ရှိကြောင်း၊ မြို့တော်ကြီးမှာ ရွှေငွေကျောက်သံပေါများကြောင်း၊ အခြားသော လူနီရိုင်းများထက် သာလွန်ကြွယ်ဝသည့်အကြောင်းများကို ကြားသိရလေသည်။
ထို့အပြင် လူနီရိုင်းအချင်းချင်းလည်း ဖိစီးနှိပ်စက်သဖြင့် အုပ်စုကွဲများအကြား ရန်ငြိုးများကြကြောင်းကိုလည်း စုံစမ်းရလေသည်။
သို့ဖြင့် ကုန်းတွင်းရှိ ရွှေမြို့တော်ကြီးအား သိမ်းပိုက်ရန် သံန္တိဌာန်ချမှန်ကာ စီးနှင်းလာသော သင်္ဘောအားလုံးကို ဖျက်ဆီးစေသည်။
ထိုနောက် ကုန်းတွင်းသို့ ဦးတည်ချီတက်ခဲ့ပြီး လမ်းခရီးတစ်လျှောက်ရှိ မျိုးနွယ်ကွဲပြားသော လူနီရိုင်းများအား တိုက်ခိုက်ရင်း ရှုံးနှိမ့်သူများအား အက်ဇ်တက်ဇ်သာလျှင် ရန်သူဖြစ်ကြောင်း စည်းရုံးသိမ်းသွင်းခဲ့ရာ အင်အားတိုးပွားလာခဲ့သည်။
သို့ဖြင့် အက်ဇ်တက်ဇ်မြို့တော် ချိုလုလန်းသို့ ချီတက်သည်။
အက်ဇ်တက်ဇ်ဘုရင် ဒုတိယမွန်တေဇုမာကာသည် ထိုသတင်းကိုကြားလျှင် စပိန်တို့အား ခရီးပန်းစေပြီး ၎င်းမြို့တော်ရောက်မှ အငိုက်ဖမ်းကာ တိုက်မည်ဟု ကြံရွယ်ကာပြင်ဆင်ထားလေသည်။
ကောတေ့စ်ထိုသတင်းကို ကြားလျှင် လက်ဦးမှုရယူကာ ကြိုတင်တိုက်ခိုက်ပြီး လူပေါင်းထောင်ချီသတ်ဖြတ်လိုက်လေသည်။
ထိုနောက် မြို့တော်သစ်အဖြစ် တေနော့ချ်တစ်တလန်သို့ ပြေးသော အက်ဇ်တက်ဇ်ဘုရင်အား လိုက်လံဖမ်းဆီးကာ အမည်ခံဘုရင်အဖြစ် ပြန်လည်ခန့်အပ်ကြိုးကိုင်သည်။
တဖက်မှလည်း ပန်ဖီလို ဒီ နာဗေယက်ဇ် ဦးဆောင်သော စပိန်တပ်တစ်တပ်သည် ကမ်းရိုးတန်းဒေသသို့ရောက်လာကာ ကောတေ့စ်အား ဖမ်းဆီးရန်အမိန့်ဖြင့် လာရောက်လေသည်။
ကောတေ့စ်လည်း မြို့တော်တွင် အစောင့်အနည်းငယ်သာချန်၍ ကမ်းရိုးတန်းဒေသသို့ အမြန်ချီတက်လာပြီး အဆိုပါရန်စကို ရှင်းလင်းရသည်။
ဖမ်းဆီးရရှိသော သုံပန်းများကိုလည်း သစ္စာခံစေသည်။
ထိုအချိန်တွင် မြို့တော်၌ ချန်ရစ်ခဲ့သော အစောင့်တပ်တို့သည် လူထုအား အစွမ်းကုန်ညှဉ်းဆဲသဖြင့် ၃၀ရက်၊ဇွန်လ၊ ၁၅၂၀ခုနှစ်တွင် ပုန်ကန်မှုဖြစ်လေသည်။
သူပုန်ထမှုကြောင့် စပိန်အစောင့်တပ်သားများ အကျအဆုံးများစွာဖြင့် တလက်စလာသို့ဆုတ်ခွာရသည်။
ကောတေ့စ်မှ လူအင်အားပြန်လည် စုစည်းပြီး တေနော့ချ်တစ်တလန်အား ပြန်လည် ဝန်းရံသည်။
၁၃ရက်၊ ဩဂုတ်လ၊ ၁၅၂၀ခုနှစ်တွင် အက်ဇ်တက်ဇ်တို့ လက်နက်ချသည်။
ကောတေ့စ်သည် မြို့တော်အား ပြန်လည်တည်ဆောက်ပြီး မက္ကဆီကိုစီးတီး အမည်သို့ပြောင်းလဲခေါ်တွင်စေသည်။
စပိန်ကိုလိုနီနယ်များ၏ မြို့တော်လည်း ဖြစ်စေသည်။
ကောတေ့စ်အနေဖြင့် အနည်းငယ်မျှသော စစ်သည်အင်အားတို့ဖြင့် လူဦးရေ ငါးသန်းကျော်ရှိသည့် နယ်ပယ်ကြီးအား သိမ်းပိုက်ခဲ့ခြင်းမှာ အလွန်ပင်ထူးခြားလေသည်။
သူ၏တပ်များတွင် သေနတ်နှင့် မြင်း ဟူသောအားသာချက်များရှိသော်လည်း လက်နက်အရည်အတွက်သည်လည်းကောင်း၊ အရည်အသွေးသည်လည်းကောင်း လူငါးသန်းကျော်အား အနိုင်ရစေလောက်သည် မဟုတ်ပေ။
ကောတေ့စ်၏ ပင်ကိုစွမ်းရည်နှင့် အုပ်ချုပ်စည်းရုံးနိုင်စွမ်း၊ စစ်ရေးလိမ္မာပါးနပ်မှုများကြောင့်သာဖြစ်သည်။
လူနီရိုင်းအချင်းချင်းကပင် အက်ဇ်တက်ဇ်များအား ဦးတည်တိုက်ခိုက်စေလောက်အောင်ပင် ထူးခြားသည့် စည်းရုံးရေးစွမ်းရည်မျိုးကို ပိုင်ဆိုင်ထားပေသည်။
အခြားတဖက်၌ ဘာသာရေးအယူအဆများ၊ ကိုးကွယ်ယုံကြည်ချက်များသည် ကောတေ့စ်အတွက် အားကောင်းစေခဲ့သည်။
အက်ဇ်တက်ဇ်တို့၏ ရိုးရာယုံကြည်မှုများအရ နတ်မင်းကွာဇာလ်ကုတ်သည် စိုက်ပျိုးရေး၊ သတ္တုအရည်ကြိုလုပ်ငန်းနှင့် အုပ်ချုပ်ရေးတို့ကို သယ်ဆောင်လာပေးသည်ဟု အယူရှိကြသည်။
နတ်မင်းကြီးသည် မုတ်ဆိတ်ဖားဖား၊ အသားဖြူဖြူနှင့် အရပ်အမောင်းရှည်ရှည်ဖြစ်သည်ဟု ဆိုကြသည်။
နတ်မင်းကြီးက မက္ကဆီကိုသို့နောက်တစ်ကြိမ်ပြန်လာမည်ဟု မိန့်ပြီး မက္ကဆီကိုအရှေ့ပင်လယ်မှ ထွက်ခွာသွားသည်ဟု ဇာတ်လမ်းရှိလေရာ ပုံသဏ္ဍန်တူညီသည့် ကောတေ့စ်အဖို့ အလိုအလျှောက် နတ်မင်းအဖြစ် တပန်းသာလေသည်။
အက်ဇ်တက်ဇ်တို့ကလည်း ပြင်းပြင်းထန်ထန် မခုခံကြတော့ပေ။
စပိန်တို့၏ ဘာသာယုံကြည်စိတ်သည်လည်း တစ်ဖက်တွင် ကောတေ့စ်အား အထောက်အကူပေးလေသည်။
လက်ဝါးကပ်တိုင်အောင်လံတော်အား တပ်ဦးမှချီတက်စေပြီး ခရစ်ယာန်ဘာသာ သာဿနာပြုစစ်ပွဲအသွင်သို့ သရုပ်ဖော်ခဲ့လေသည်။
သို့သော် အချို့လူနီရိုင်းများအား စစ်ရေးအရသာမက၊ ဘာသာရေးအရပါ သိမ်းသွင်းရန် ကြိုးပမ်းသဖြင့် အားနည်းရသည်များလည်း ရှိခဲ့သည်။
ဘဝနောက်ပိုင်း စပိန်ဧကရာဇ်အနေဖြင့် ကောတေ့စ်အား မားကွဇ်ဘွဲ့ပေးကာ မြို့စားငယ်အဖြစ် ချီးမြှင့်သည်။
ပရိယာရ်ဖြင့် မက္ကဆီကိုဘုရင်ခံအဖြစ်မှ ဖယ်ရှားခြင်းဖြစ်သဖြင့် ၁၅၄၀ခုနှစ်တွင် ကောတေ့စ်တစ်ယောက် စပိန်သို့ ပြန်လာရသည်။
ထို ၇နှစ်အတွင် ကောတေ့စ်သည် ကမ္ဘာသစ်ရှိ စပိန်ကိုလိုနီတွင် ပြန်လည်မင်းပြုခွင့်ရရန် အကြိမ်ကြိမ်တောင်းဆိုရင်း မကျေနပ်ချက်များလှသော လူချမ်းသာကြီးအဖြစ်နေထိုင်ခဲ့ရရှာသည်။
ဆီးဗီးလ်မြို့တွင် ၁၅၄၇ခုနှစ်၌ ကွယ်လွန်သောအခါ ၎င်း၏သားဖြစ်သူက မက္ကဆီကိုရှိ မြေယာအမြှောက်အများအား အမွေဆက်ခံခဲ့သည်။
သူ၏သေတမ်းစာတွင် လူနီရိုင်းကျွန်များအား ပိုင်ဆိုင်ခွင့်အတွက် သင့်မသင့်အား သံသယရှိမိကြောင်း ဘာသာရေးအရ အပြစ်ဖြစ်မည်ကို စိုးရိမ်မိကြောင်း လူကြီးလူကောင်းဆန်ဆန်၊ ခေတ်ကိုကျော်လွန်၍ သုံးသပ်ရေးသားသွားခဲ့သည်။
မီးသင့်ကျောက် ဆိုသည်မှာ လက်တင်ဘာသာစကား မှ ignis ဆိုသော မီးဟူသော စကားလုံး သို့မဟုတ် magm‌a မှစတင်ဖွဲ့စည်းဖြစ်ပေါ်လာသောကျောက်သည် အဓိကကျောက်ကြီးသုံးမျိုး အနက်တစ်ခုဖြစ်သည်။
အခြား ကျောက်မျိုးအစားများမှာ အနည်ကျကျောက် နှင့် အသွင်ပြောင်းကျောက် များဖြစ်သည်။
မီးသင့်ကျောက်များသည် ကျောက်ရေပူများ သို့မဟုတ် ချော်ရည် များ အေးခဲခြင်း နှင့် အခဲဖြစ်ပေါ်ခြင်းများမှ ဖြစ်ပေါ်လာခြင်းဖြစ်သည်။
ကျောက်ရည်ပူများသည် ဂြိုဟ်၏ ကြားလွှာ(အလယ်လွှာ) သို့မဟုတ် အပေါ်ခွံလွှာ၌ တည်ရှိနေသောကျောက်များ၏တစ်စိတ်တစ်ပိုင်းအရေပျော်ခြင်း မှဖြစ်ပေါ်လာခြင်းဖြစ်သည်။